AS Hoolekandeteenused

AS Hoolekandeteenused on Eesti Vabariigile kuuluv äriühing, mis tegutseb Sotsiaalministeeriumi haldusalas. Ettevõte loodi 2007. aastal eesmärgiga reformida Eesti erihoolekandesüsteemi, asendades suured hooldekodud väiksemate ja kogukonnakesksemate elamistega. Ettevõte pakub teenuseid ligi 1800 inimesele 69 teenuseüksuses üle Eesti. Ettevõtte peamine eesmärk on pakkuda hoolekandeteenuseid psüühilise erivajadusega täiskasvanutele, et toetada nende iseseisvat toimetulekut ja osalemist kogukonnaelus. 

AS Hoolekandeteenused on loonud sihtasutuse Hea Hoog eesmärgiga edendada tööhõivet psüühilise erivajadusega inimeste seas. Sihtasutus Hea Hoog tegeleb töövõimaluste loomise, toetatud töökohtade pakkumise ning erivajadusega inimeste valmistatud toodete müügiga.Hoolekandeteenused koduleht 

 Tegevusvaldkond 
AS Hoolekandeteenused osutab erihoolekandeteenuseid psüühilise erivajadusega täiskasvanutele üle Eesti. Ettevõtte eesmärk on toetada inimeste iseseisvat toimetulekut ja võimalikult täisväärtuslikku elu kogukonnas. Teenuseid pakutakse erinevates elukeskkondades, sealhulgas peremajades ja korterites.

Ettevõtte pakutavad teenused hõlmavad:

 Igapäevaelu toetamise teenus
 Igapäevaelu toetamise teenus päeva- ja nädalahoiuteenuse vormis
 Kogukonnas elamise teenus
 Ööpäevaringne erihoolekandeteenus autismispektrihäirega inimestele
 Ööpäevaringne erihoolekandeteenus
 Ööpäevaringne erihoolekandeteenus kohtumääruse alusel
 Ööpäevaringne erihoolekandeteenus peremajas
 Ööpäevaringne erihoolekandeteenus äärmusliku abi- ja toetusvajadusega klientidele kortermajas

 Ööpäevaringne erihoolekandeteenus äärmusliku abi- ja toetusvajadusega klientidele peremajas

AS Hoolekandeteenused arendab ka toetatud töötamise võimalusi ning teeb koostööd sihtasutusega Hea Hoog, et pakkuda tööhõivevõimalusi erivajadusega inimestele.. 

 Töökorraldus 
AS Hoolekandeteenused tegutseb üle Eesti, pakkudes teenuseid 69 erinevas üksuses. Ettevõtte töökorraldus põhineb kogukonnapõhisel lähenemisel, mille eesmärk on pakkuda inimestele toetust nende igapäevaelus võimalikult loomulikus ja turvalises elukeskkonnas. Igas teenuseüksuses töötab meeskond, kuhu kuuluvad tegevusjuhendajad, tugiisikud ja muud spetsialistid, kes toetavad inimesi iseseisvuse, oskuste ja elukvaliteedi arendamisel. 

Ettevõte lähtub isikukeskse teenuse pakkumisest, kus iga inimese vajadused, võimed ja soovid on aluseks tema elu ja teenuste korraldamisel. Teenuste kvaliteedi tagamiseks kasutatakse kaasaegseid töömeetodeid, sh e-toimikut, mille kaudu toimub teenuse dokumenteerimine ja suhtlus meeskonna sees. Lisaks arendatakse regulaarselt töötajate oskusi koolituste ja supervisiooni kaudu.

Töökorralduses on oluline osa ka kogukonnaga suhtlemisel ning koostööl lähedaste, kohalike omavalitsuste ja teiste partneritega.

 Tegevusjuhendaja 
Tegevusjuhendaja töö hõlmab nii abistamist klienti põhivajaduste rahuldamisel (söömine, hügieen, riietumine), finantsteemadel kui ka kliendi hobide ja huvide välja selgitamisel. Tegevusjuhendaja teadmised pärinevad mitmetest valdkondadest: meditsiin, tegevusteraapia, psühholoogia, pedagoogika ning muidugi ka sotsiaal- ja hooldustööst. 

 Missioon ja visioon 
AS Hoolekandeteenused missioon on luua psüühilise erivajadusega inimestele võimalused tegusaks eluks kogukonnas. Ettevõte pakub turvalist elukeskkonda, toetavat võrgustikku ja tegevustega sisustatud päevi, et inimesed saaksid olla rõõmsad, õppida ja töötada, tunda end vajalikuna ning viia ellu oma unistusi.

Ettevõtte visioon on ühiskond, kus psüühilise erivajadusega inimesed saavad elada teistega võrdsetel alustel, olla kaasatud kogukonnaellu ning realiseerida oma potentsiaali tööelus, hariduses ja sotsiaalsetes suhetes.

 Viited 

Kategooria:Eesti sotsiaalabi
Kategooria:Eesti ettevõtted